Copa Libertadores

Copa CONMEBOL Libertadores, známa pod názvom Copa Libertadores (, , ), je výročná futbalová súťaž, ktorú od roku 1960 organizuje Juhoamerická futbalová konfederácia, známa pod skratkou CONMEBOL. Je to jedna z najprestížnejších futbalových súťaží na svete a najprestížnejšia futbalová súťaž v Južnej Amerike. Je pomenovaná po tzv. osloboditeľoch, ktorí boli lídrami pri vojnách o nezávislosť v Južnej Amerike.
V súčasnosti je súťaž sponzorovaná spoločnosťou Bridgestone a preto je jej oficiálny názov CONMEBOL Libertadores Bridgestone. V priebehu existencie sa formát súťaže niekoľkokrát menil. Na začiatku tu mohli ihrať iba majstri jednotlivých krajín, v roku 1966 pribudli aj tímy z druhých miest tabuľky. V roku 1998 sa pridali kluby z Mexika, ktoré sa od roku 2000 zúčastňujú pravidelne. V roku 2000 sa rozšíril počet tímov z 20 na 32. V súčasnosti má každá krajina v súťaži štyri kluby, iba Brazília a Argentína majú až šesť tímov. Víťaz Copa Libertadores sa kvalifikuje do dvoch pohárových súťaží, konkrétne Majstrovstiev klubov FIFA a juhoamerického superpohára Recopa Sudamericana.
Najviac víťazstiev zaznamenal argentínsky klub Independiente, ktorý vyhral Copa Libertadores až sedemkrát. Argentínske kluby vyhrali túto súťaž najviac krát, konkrétne zaznamenali 24 triumfov. Brazília však má najviac rôznych víťazov tejto súťaže, keď ju vyhralo až desať rôznych klubov z tejto krajiny.
História.
V prvej polovici 20. storočia hrávali majstri Argentíny a Uruguaja stretnutia v rámci pohára Copa Río de La Plata. To položilo základy myšlienky založiť podobnú súťaž, ktorú by hrali majstri zo všetkých krajín Južnej Ameriky. Už v roku 1948 sa čilský klub Colo-Colo rozhodol zorganizovať pohárovú súťaž pre všetkých majstrov z Južnej Ameriky zo sezóny 1947. Od februára do marca 1948 sa tak hrala v hlavnom meste Čile Santiago súťaž nazvaná Campeonato Sudamericano de Campeones. Túto súťaž vyhral brazílsky klub Vasco da Gama. Ďalší ročník sa však už nekonal. Až v roku 1958 navrhli predstavitelia uruguajského klubu Peñarol, aby sa založila kontinentálna pohárová súťaž pre majstrov jednotlivých krajín kontinentu. Dňa 5. marca 1959 sa uskutočnil kongres futbalovej konfederácie CONMEBOL v Buenos Aires, kde boli položené základy pre novú kontinentálnu pohárovú súťaž pre majstrov krajín. Táto bola pomenovaná Copa de Campeones de América. Až v roku 1966 bola súťaž premenovaná na Pohár osloboditeľov, teda Copa Libertadores, keď dostala názov po hrdinoch juhoamerických vojen o nezávislosť, ako Simón Bolívar, José Gervasio Artigas, Bernardo O'Higgins, José de San Martín a ďalších.
Kvalifikácia do súťaže.
Väčšína tímov sa do Copa Libertadores kvalifikuje víťazstvom v častiach ligových súťaží, ktoré sa nazývajú Apertura a Clausura. Formát Apertura a Clausura, teda samostatné jarné a jesenné ligy s vlastným riadnym majstrom krajiny, využíva stále väčšina ligových súťaží na kontinente. Každá krajina má však vlastný systém kvalifikácie do Copa Libertadores, tým pádom nie je nikde úplne rovnaký.
Hrací systém.
Turnaj má na začiatku dve kolá. V prvom kole sa stretávajú kluby, ktoré sa v národných ligách umiestnili na nižších miestach. Tieto hrajú vyraďovacím systémom, kedy víťaz zápasu postupuje do druhého kola. Víťazné tímy z prvého kola, majstri krajín a tímy z vyšších miest v národných ligách následne hrajú druhé kolo. Tu je vyžrebovaných osem skupín po štyri tímy. Z každej skupiny postupujú prvé dva kluby do vyraďovacieho kola. Vyraďovacia časť má štyri kolá vrátane finále. Každý tím odohrá v jednotlivom kole dva zápasy, raz doma, raz vonku. Víťaz postupuje do ďalšieho kola. Aj finále sa hrá na dva zápasy, rovnako raz doma, raz vonku.